CELEX: 32019D1279
Language: fi
Date: 2019-07-29 00:00:00
Title: Komission täytäntöönpanopäätös (EU) 2019/1279, annettu 29 päivänä heinäkuuta 2019, Amerikan yhdysvaltojen oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi (ETA:n kannalta merkityksellinen teksti.)

30.7.2019   
               
               
                  FI
               
               
                  Euroopan unionin virallinen lehti
               
               
                  L 201/26
               
            
         KOMISSION TÄYTÄNTÖÖNPANOPÄÄTÖS (EU) 2019/1279,
         annettu 29 päivänä heinäkuuta 2019,
         Amerikan yhdysvaltojen oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon luottoluokituslaitoksista 16 päivänä syyskuuta 2009 annetun Euroopan parlamentin ja neuvoston asetuksen (EY) N:o 1060/2009 (1) ja erityisesti sen 5 artiklan 6 kohdan,
         sekä katsoo seuraavaa:
         
                     (1)
                  
                  
                     Asetuksen (EY) N:o 1060/2009 5 artiklan 6 kohdassa siirretään komissiolle valta antaa vastaavuuspäätös, jos kolmannen maan oikeudellisessa ja valvontakehyksessä varmistetaan, että kyseisessä kolmannessa maassa toimiluvan saaneet tai rekisteröidyt luottoluokituslaitokset noudattavat mainitusta asetuksesta johtuvia oikeudellisesti sitovia vaatimuksia, jotka pannaan täytäntöön ja joita valvotaan tehokkaasti kyseisessä kolmannessa maassa.
                  
               
                     (2)
                  
                  
                     Tämän vastaavuuspäätöksen tarkoituksena on sallia Yhdysvaltojen luottoluokituslaitoksille sertifioinnin hakeminen Euroopan arvopaperimarkkinaviranomaiselta, jäljempänä ’ESMA’, jos ne eivät ole systeemisesti merkittäviä yhden tai useamman jäsenvaltion rahoitusmarkkinoiden vakauden tai luotettavuuden kannalta. Tämä vastaavuuspäätös antaa ESMAlle mahdollisuuden arvioida kyseisiä luottoluokituslaitoksia tapauskohtaisesti ja myöntää poikkeus joistakin Euroopan unionissa toimiviin luottoluokituslaitoksiin sovellettavista toiminnan järjestämistä koskevista vaatimuksista, kuten vaatimuksesta olla fyysisesti läsnä Euroopan unionissa.
                  
               
                     (3)
                  
                  
                     Jotta kolmannen maan oikeudellinen ja valvontakehys voitaisiin katsoa vastaavaksi, sen on täytettävä vähintään asetuksen (EY) N:o 1060/2009 5 artiklan 6 kohdassa vahvistetut kolme ehtoa.
                  
               
                     (4)
                  
                  
                     Komissio antoi 5 päivänä lokakuuta 2012 täytäntöönpanopäätöksen 2012/628/EU (2), jossa se totesi näiden kolmen ehdon täyttyvän ja katsoi luottoluokituslaitoksia koskevan Yhdysvaltojen oikeudellisen ja valvontakehyksen vastaavan tuolloin voimassa olleita asetuksen (EY) N:o 1060/2009 vaatimuksia.
                  
               
                     (5)
                  
                  
                     Asetuksen (EY) N:o 1060/2009 5 artiklan 6 kohdassa säädetyn ensimmäisen ehdon mukaan kolmannen maan luottoluokituslaitoksilla on oltava toimilupa tai niiden on oltava rekisteröityjä, ja niiden on oltava jatkuvasti tehokkaan valvonnan alaisia. Yhdysvaltojen oikeudellinen ja valvontakehys edellyttää, että luottoluokituslaitokset rekisteröityvät Yhdysvaltojen arvopaperi- ja pörssikomiteassa (Securities and Exchange Commission, SEC) kansallisesti tunnustetuiksi tilastollisiksi luokitusjärjestöksi (Nationally Recognized Statistical Rating Organizations, NRSRO), jotta niiden luokituksia voitaisiin käyttää sääntelytarkoituksiin. Sen jälkeen ne ovat SEC:n jatkuvassa valvonnassa. SEC:llä on kokonaisvaltaiset valvontavaltuudet, joiden ansiosta se pystyy tutkimaan, noudattavatko luottoluokituslaitokset oikeudellisia velvoitteitaan. Näihin valtuuksiin sisältyvät valtuudet tutustua asiakirjoihin, suorittaa tutkimuksia ja tehdä tarkastuksia paikalla sekä valtuudet pyytää käyttöön puhelinkeskustelujen tai sähköisen viestinnän tallenteita. SEC voi käyttää näitä valtuuksia niin luottoluokituslaitoksiin kuin luottoluokitustoimintaan osallistuviin muihin henkilöihin. Yhdysvaltojen oikeudellisessa ja valvontakehyksessä edellytetään, että SEC tarkastaa kunkin kansallisesti tunnustetun tilastollisen luokitusjärjestön vähintään kerran vuodessa ja raportoi näiden tarkastusten tuloksista. Jos SEC toteaa, että jokin kansallisesti tunnustettu tilastollinen luokitusjärjestö rikkoo jotakin sovellettavista säännöistä johtuvaa velvoitettaan, SEC voi toteuttaa monenlaisia valvontatoimenpiteitä rikkomisen lopettamiseksi. Näihin toimenpiteisiin sisältyvät valtuudet peruuttaa rekisteröinti, keskeyttää luokitusten käyttö sääntelytarkoituksiin ja määrätä luottoluokituslaitos lopettamaan rikkominen. SEC voi myös määrätä luottoluokituslaitoksille ankaria seuraamuksia sovellettavien vaatimusten rikkomisesta. Sen vuoksi kansallisesti tunnustetut tilastolliset luokitusjärjestöt ovat jatkuvasti tehokkaan valvonnan alaisia. ESMAn ja SEC:n välillä tehdyssä yhteistyösopimuksessa määrätään rajat yli toimivien luottoluokituslaitosten osalta toteutettuja täytäntöönpano- ja valvontatoimenpiteitä koskevasta tietojenvaihdosta.
                  
               
                     (6)
                  
                  
                     Asetuksen (EY) N:o 1060/2009 5 artiklan 6 kohdassa säädetyn toisen ehdon mukaan kolmannen maan luottoluokituslaitoksiin on sovellettava oikeudellisesti sitovia sääntöjä, jotka vastaavat asetuksen (EY) N:o 1060/2009 6–12 artiklan ja sen liitteen I säännöksiä. Yhdysvaltojen oikeudellisen ja valvontakehyksen katsotaan vastaavan luottoluokituslaitoksista annettua asetusta seuraavien seikkojen osalta: eturistiriitojen hallinta, organisatoriset prosessit ja menettelyt, jotka luottoluokituslaitoksella on oltava käytössään, luottoluokitusten ja luottoluokitusmenetelmien laatu, tietojen antaminen luottoluokituksista sekä tietojen yleinen ja säännöllinen julkaiseminen luottoluokitustoiminnasta. Yhdysvaltojen oikeudellinen ja valvontakehys antaa näin ollen vastaavan suojan, kun kyseessä on luottoluokituslaitosten luotettavuus, avoimuus ja hyvä hallintotapa sekä luottoluokitustoiminnan luotettavuus.
                  
               
                     (7)
                  
                  
                     Asetuksen (EY) N:o 1060/2009 5 artiklan 6 kohdassa säädetyn kolmannen ehdon mukaan kolmannen maan sääntelyjärjestelmän on estettävä kyseisen kolmannen maan valvontaviranomaisia ja muita viranomaisia puuttumasta luottoluokitusten sisältöön ja luottoluokituksessa käytettäviin menetelmiin. Tämä toteutuu, koska lainsäädäntö kieltää SEC:tä ja kaikkia muita Yhdysvaltojen viranomaisia puuttumasta luottoluokitusten sisältöön ja luottoluokitusmenetelmiin.
                  
               
                     (8)
                  
                  
                     Yhdysvaltojen oikeudellinen ja valvontakehys täyttää edelleen asetuksen (EY) N:o 1060/2009 5 artiklan 6 kohdassa alun perin säädetyt kolme ehtoa. Euroopan parlamentin ja neuvoston asetuksessa (EU) N:o 462/2013 (3) otetaan kuitenkin käyttöön lisävaatimuksia unionissa rekisteröidyille luottoluokituslaitoksille ja tiukennetaan siten näiden luottoluokituslaitosten oikeudellista ja valvontajärjestelmää. Nämä lisävaatimukset sisältävät luottoluokituslaitoksiin sovellettavia sitovia sääntöjä, jotka koskevat luokitusnäkymiä, eturistiriitojen hallintaa, luottamuksellisuusvaatimuksia, luokitusmenetelmien muutoksia sekä luottoluokitusten esittämistä ja julkistamista.
                  
               
                     (9)
                  
                  
                     Asetuksen (EU) N:o 462/2013 2 artiklan toisen kohdan 1 alakohdan b alakohdan mukaan lisävaatimuksia sovelletaan 1 päivästä kesäkuuta 2018 arvioitaessa kolmansien maiden oikeudellisten ja valvontakehysten vastaavuutta.
                  
               
                     (10)
                  
                  
                     Tätä taustaa vasten komissio pyysi 13 päivänä heinäkuuta 2017 ESMAlta neuvoja siitä, vastaako muun muassa Yhdysvaltojen oikeudellinen ja valvontakehys näitä asetuksella (EU) N:o 462/2013 käyttöön otettuja lisävaatimuksia. Lisäksi komissio pyysi ESMAa esittämään arvionsa siitä, onko mahdollisilla eroilla olennaista merkitystä.
                  
               
                     (11)
                  
                  
                     ESMA totesi 17 päivänä marraskuuta 2017 julkaistussa teknisessä lausunnossaan, että luottolaitoksia koskeva Yhdysvaltojen oikeudellinen ja valvontakehys sisältää riittävät säännökset täyttääkseen asetuksella (EU) N:o 462/2013 käyttöön otetut lisävaatimukset.
                  
               
                     (12)
                  
                  
                     Asetuksella (EU) N:o 462/2013 lisätään asetuksen (EY) N:o 1060/2009 3 artiklan 1 kohtaan w alakohta, jossa annetaan luokitusnäkymän määritelmä. Asetuksessa (EY) N:o 1060/2009 laajennetaan nyt tietyt luottoluokituksiin sovellettavat vaatimukset koskemaan myös luokitusnäkymiä. Yhdysvaltojen oikeudellisen ja valvontakehyksen mukaan rating watches, jotka ovat tietyntyyppisiä asetuksessa (EY) N:o 1060/2009 tarkoitettuja luokitusnäkymiä, kuuluvat kehyksen soveltamisalaan.
                  
               
                     (13)
                  
                  
                     Jotta voitaisiin parantaa luottamusta luottoluokituslaitosten riippumattomuuteen luottoluokitelluista yhteisöistä, asetuksella (EU) N:o 462/2013 lisätään asetukseen (EY) N:o 1060/2009 6 artiklan 4 kohta, 6 a artikla ja 6 b artikla, joissa laajennetaan eturistiriitoihin sovellettavat säännöt koskemaan sellaisia eturistiriitoja, jotka liittyvät luottoluokituslaitoksen osakkeenomistajiin tai luottoluokituslaitoksessa merkittävässä asemassa oleviin jäseniin. Samoin Yhdysvaltojen oikeudelliseen ja valvontakehykseen sisältyy säännöksiä, jotka suojaavat tilanteessa, jossa kansallisesti tunnustetun tilastollisen luokitusjärjestön osakkeenomistajiin voisi liittyä luottoluokituslaitosten kannalta eturistiriitoja.
                  
               
                     (14)
                  
                  
                     Asetuksella (EU) N:o 462/2013 otetaan käyttöön uusia säännöksiä sen varmistamiseksi, että luottamuksellisia tietoja käytetään ainoastaan luottoluokitustoimintaan liittyviin tarkoituksiin ja että niitä suojellaan petoksilta, varkauksilta ja väärinkäytöksiltä. Tätä varten asetuksen (EY) N:o 1060/2009 10 artiklan 2 a kohdassa edellytetään, että luottoluokituslaitokset käsittelevät kaikkia luottoluokituksia, luokitusnäkymiä ja niihin liittyviä tietoja sisäpiiritietoina siihen saakka, kun ne on julkistettu. Yhdysvaltojen oikeudellisessa ja valvontakehyksessä katsotaan, että julkistamaton luokitustoimi voi olla sisäpiiritietoa. Kansallisesti tunnustetulla tilastollisella luokitusjärjestöllä on oltava toimintaperiaatteet ja menettelytavat, joilla vältetään luottoluokituspalvelujen tuottamisen yhteydessä saadun olennaisen ei-julkisen tiedon valikoiva ja epäasianmukainen julkistaminen. Näin ollen puitteet luottamuksellisten tietojen suojaamiseksi väärinkäytöltä ovat uskottavat.
                  
               
                     (15)
                  
                  
                     Asetuksella (EU) N:o 462/2013 pyritään parantamaan luottoluokitusmenetelmien avoimuutta ja laatua. Siinä lisätään asetuksen (EY) N:o 1060/2009 liitteessä I olevan D jakson I alajakson 3 kohtaan luottoluokituslaitoksia koskeva velvollisuus antaa luottoluokitellulle yhteisölle mahdollisuus huomauttaa mahdollisista asiavirheistä ennen luottoluokituksen tai luokitusnäkymän julkaisemista. Yhdysvaltojen oikeudellisessa ja valvontakehyksessä ei ole tällaista vaatimusta, mutta kansallisesti tunnustetun tilastollisen luokitusjärjestön on otettava käyttöön menettelyt, joilla luokiteltujen arvopapereiden tai rahamarkkinainstrumenttien vastapuolille ja liikkeeseenlaskijoille ilmoitetaan luottoluokituspäätöksistä, ja menettelyt lainvoimaisia ja vireillä olevia luottoluokituspäätöksiä koskevia valituksia varten.
                  
               
                     (16)
                  
                  
                     Asetuksella (EU) N:o 462/2013 lisätään asetuksen (EY) N:o 1060/2009 8 artiklaan 5 a kohta, 6 kohdan aa ja ab alakohta ja 7 kohta, joissa otetaan käyttöön suojatoimia sen varmistamiseksi, että luokitusmenetelmiin tehtävät muutokset eivät johda niiden höltymiseen. Yhdysvaltojen oikeudellisessa ja valvontakehyksessä edellytetään, että kukin kansallisesti tunnustettu tilastollinen luokitusjärjestö ottaa käyttöön, ylläpitää, noudattaa ja dokumentoi toimintaperiaatteita, jotka on suunniteltu siten, että voidaan kohtuudella varmistaa, että menettelyihin ja menetelmiin tehtävät olennaiset muutokset julkaistaan viipymättä sellaisessa kansallisesti tunnustetun tilastollisen luokitusjärjestön verkkosivuston osassa, joka on helposti käytettävissä. Menetelmissä havaitun virheen korjaamiseen ei ole erityistä velvoitetta, mutta velvoite voidaan johtaa menetelmien laatua koskevista yleisemmistä säännöksistä.
                  
               
                     (17)
                  
                  
                     Asetuksella (EU) N:o 462/2013 tiukennetaan luottoluokitusten esittämistä ja julkistamista koskevia vaatimuksia. Asetuksen (EY) N:o 1060/2009 8 artiklan 2 kohdan ja liitteessä I olevan D jakson I alajakson 2 a kohdan mukaan luottoluokituslaitoksen on luokitusmenetelmiä, malleja ja keskeisiä luokitusoletuksia koskevat tiedot antaessaan samalla annettava selkeät ja helposti ymmärrettävät ohjeet, joissa selitetään luottoluokitusprosessissa käytettäviin malleihin ja luokitusmenetelmiin liittyvät oletukset, parametrit, rajoitukset ja epävarmuustekijät. Yhdysvaltojen oikeudelliseen ja valvontakehykseen sisältyy vaatimuksia, joilla varmistetaan, että luottoluokitustoimintaan ja -menetelmiin liittyy riittävästi ohjeistusta. Lisäksi vaaditaan varmistamaan, että luottoluokituksessa näkyy kaikki relevanttina pidettävä tieto.
                  
               
                     (18)
                  
                  
                     Asetuksella (EU) N:o 462/2013 lisätään asetuksen (EY) N:o 1060/2009 liitteessä I olevan E jakson II alajaksoon vaatimus, jonka mukaan luottoluokituslaitosten luottoluokituksista ja liitännäispalveluista perimien maksujen olisi oltava syrjimättömiä ja perustuttava todellisiin kustannuksiin. Vaatimuksen tavoitteena on lisätä kilpailua ja pienentää eturistiriitojen mahdollisuutta luottoluokitusalalla. Sen mukaan luottoluokituslaitosten on ilmoitettava tietyt taloudelliset tiedot. Yhdysvaltojen oikeudellinen ja valvontakehys sisältää yleisiä velvoitteita kirjata ja tallentaa maksuja ja asiakasviestintää koskevia tietoja. Näillä velvoitteilla edistetään avoimuutta, kilpailua ja eturistiriitojen lieventämistä. Lisäksi kehyksessä edellytetään, että kansallisesti tunnustetut tilastolliset luokitusjärjestöt antavat SEC:lle vuosittain useita taloudellisia raportteja.
                  
               
                     (19)
                  
                  
                     Arvioidessaan kolmannen maan sääntelyjärjestelmää komissio noudattaa suhteellisuusperiaatetta ja riskiperusteista lähestymistapaa. Kun otetaan huomioon yhdessä tarkastellut seikat ja ESMAn antama tekninen lausunto, luottoluokituslaitoksia koskeva Yhdysvaltojen oikeudellinen ja valvontakehys täyttää asetuksen (EY) N:o 1060/2009 5 artiklan 6 kohdan toisessa alakohdassa säädetyt ehdot, ja sen olisi katsottava edelleen vastaavan kyseisessä asetuksessa säädettyä oikeudellista ja valvontakehystä.
                  
               
                     (20)
                  
                  
                     Oikeusvarmuuden vuoksi olisi annettava uusi täytäntöönpanopäätös ja kumottava täytäntöönpanopäätös 2012/628/EU.
                  
               
                     (21)
                  
                  
                     Komission olisi ESMAn avustamana edelleen säännöllisesti seurattava luottoluokituslaitoksiin sovellettavien oikeudellisten ja valvontajärjestelyjen kehitystä, markkinoiden kehitystä sekä valvontayhteistyön tuloksellisuutta Amerikan yhdysvalloissa toteutettavaan valvontaan ja täytäntöönpanoon liittyen sen varmistamiseksi, että sääntöjä noudatetaan jatkuvasti.
                  
               
                     (22)
                  
                  
                     Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Asetuksen (EY) N:o 1060/2009 5 artiklan soveltamiseksi luottoluokituslaitoksia koskeva Yhdysvaltojen oikeudellinen ja valvontakehys katsotaan asetuksen (EY) N:o 1060/2009 vaatimuksia vastaavaksi.
         
         
            2 artikla
            Kumotaan täytäntöönpanopäätös 2012/628/EU.
         
         
            3 artikla
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 29 päivänä heinäkuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 302, 17.11.2009, s. 1.
         
            (2)  Komission täytäntöönpanopäätös 2012/628/EU Amerikan yhdysvaltojen oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi (EUVL L 274, 9.10.2012, s. 32).
         
            (3)  Euroopan parlamentin ja neuvoston asetus (EU) N:o 462/2013, annettu 21 päivänä toukokuuta 2013, luottoluokituslaitoksista annetun asetuksen (EY) N:o 1060/2009 muuttamisesta (EUVL L 146, 31.5.2013, s. 1).